钦定古今图书集成/明伦汇编/官常典/第535卷 > 胡大海
## 钦定古今图书集成/明伦汇编/官常典/第535卷 > 胡大海

按《明外史》本传：“大海字通甫，虹人。长身铁面，智力过
人。太祖初，起谒于滁阳，命为前锋。从渡江，与诸将略
地，以功授右翼统军元帅，宿卫帐下。从破宁国，命偕
院判邓愈戍之。遂拔徽州，略定绩溪、休宁、婺源。元将
杨完者以十万众攻徽州，大海战城下，大破走之。遂
与邓愈、朱文忠自昱岭关攻建德，败元援师于淳安”，
遂克建德。再败杨完者，降溪洞兵三万人。进枢密院
判官，引兵克兰溪。从取婺州，迁佥枢密院事。引兵下
诸暨，移兵攻绍兴，再破张士诚兵。太祖以宁越重地，
召大海守之。士诚将吕珍围诸全，大海救之。珍堰水
灌城中。大海夺堰反灌珍营。珍势蹙，乃马上折矢，誓
请各解兵，许之。郎中王恺曰：“珍猾贼，不可信，不如因
击之。”大海曰：“言出而背之，不信；既纵而击之，不武。”师
还，人皆服其威信。寻攻处州，守将石抹《宜孙》战败，弃
城走，遂定处州七邑。陈友谅寇龙江，命分兵信州以
牵制之。大海用王恺言，亲往，遂克信州，以为广信府。
先是，军粮少，初得郡县，将士皆征粮于民，名曰“寨粮”，
民甚病之。大海以为言，太祖始命罢去，以大海为江
南行省参知政事，镇金华。初，严州既下，苗将蒋英、刘
震、李福皆自桐庐来归，大海喜其骁勇，留置麾下。至
是，三人者谋作乱，震以大海遇己厚，未忍发。福曰：“举
大事，宁顾私恩。”三人晨入分省署，英携铁槌袖中，阳
请大海观弩于八咏楼下。大海出，将上马，英遣其党
锺矮子者跪马前，诈诉英过恶，且曰：“蒋某欲杀我。”大
海未及答，反顾英。英出，槌中大海脑仆地，遂杀之。又
杀大海子关住及郎中恺，大掠城中，叛奔吴。其后李
文忠攻杭州，杭人执英以降。太祖命诛英，刺其血以
祭大海。大海善用兵，每自诵曰：“吾武人不知书，惟知
三事而已：不杀人，不掠妇女，不焚毁庐舍。”以是军行，
远近争附之。及闻大海死，无不流涕者。大海尝夜出，
两目煜煜有光。既死，敌兵犯境，军中或梦大海若生
时，或睹炬火满野，汹汹有甲骑声，师出辄大捷。大海
好士，所至辄访求豪隽。刘基、宋濂、叶琛、章溢之见聘
也，大海实荐之。后皆为名臣。追封越国公，谥“武庄”，肖
像功臣庙，配享太庙。初，太祖克婺州，禁酿酒，大海子
首犯之。太祖怒，欲行法。都事王恺谏曰：“大海方统兵
征越，宜宥其子。”太祖曰：“宁可使大海叛我，不可使我法不行。”竟手刃之。及关住复被杀，大海遂无后。